b"\n_START_ARTICLE_\nJom hazikaron\n_START_PARAGRAPH_\nJom Hazikaron (hepr. \xe2\x80\x8f\xd7\x99\xd7\x95\xd7\x9d \xd7\x94\xd7\x96\xd7\x99\xd7\x9b\xd7\xa8\xd7\x95\xd7\x9f\xe2\x80\x8e), suom. Muistamisp\xc3\xa4iv\xc3\xa4), pit. Jom Hazikaron l'Chalalei Ma'arachot Jisrael v'l'Nifgaei Peulot Ha'eivah (\xe2\x80\x8f\xd7\x99\xd7\x95\xd7\x9d \xd7\x94\xd7\x96\xd7\x9b\xd7\xa8\xd7\x95\xd7\x9f \xd7\x9c\xd7\x97\xd7\x9c\xd7\x9c\xd7\x99 \xd7\x9e\xd7\xa2\xd7\xa8\xd7\x9b\xd7\x95\xd7\xaa \xd7\x99\xd7\xa9\xd7\xa8\xd7\x90\xd7\x9c \xd7\x95\xd7\xa0\xd7\xa4\xd7\x92\xd7\xa2\xd7\x99 \xd7\xa4\xd7\xa2\xd7\x95\xd7\x9c\xd7\x95\xd7\xaa \xd7\x94\xd7\x90\xd7\x99\xd7\x91\xd7\x94), suom. Israelin kaatuneiden sotilaiden ja terrorismin uhrien muistamisp\xc3\xa4iv\xc3\xa4 on Israelissa vietett\xc3\xa4v\xc3\xa4 kaatuneiden muistop\xc3\xa4iv\xc3\xa4. Sit\xc3\xa4 vietet\xc3\xa4\xc3\xa4n ijar-kuun nelj\xc3\xa4nten\xc3\xa4 p\xc3\xa4iv\xc3\xa4n\xc3\xa4 Israelin itsen\xc3\xa4istymist\xc3\xa4 seuranneissa sodissa kaatuneiden ja n\xc3\xa4iden sotien veteraanien kunniaksi. Samoin muistetaan palestiinalaisterroristien uhreina kuolleita siviilej\xc3\xa4._NEWLINE_Kaatuneiden muistop\xc3\xa4iv\xc3\xa4\xc3\xa4 seuraa ijar-kuun viidenten\xc3\xa4 p\xc3\xa4iv\xc3\xa4n\xc3\xa4 vietett\xc3\xa4v\xc3\xa4 Israelin itsen\xc3\xa4isyysp\xc3\xa4iv\xc3\xa4 jom ha'atsma'ut. Molemmat juhlat siirret\xc3\xa4\xc3\xa4n p\xc3\xa4iv\xc3\xa4\xc3\xa4 aikaisemmaksi, mik\xc3\xa4li kuun viides p\xc3\xa4iv\xc3\xa4 osuu sapatiksi. P\xc3\xa4iv\xc3\xa4\xc3\xa4 vietet\xc3\xa4\xc3\xa4n juhlavien seremonioiden merkeiss\xc3\xa4. Juhla alkaa edellisen\xc3\xa4 iltana kello kahdeksan minuutin kest\xc3\xa4v\xc3\xa4ll\xc3\xa4 sireeni\xc3\xa4\xc3\xa4nimerkill\xc3\xa4, sill\xc3\xa4 juutalaisessa kalenterij\xc3\xa4rjestelm\xc3\xa4ss\xc3\xa4 vuorokausi alkaa auringon laskiessa. Sireenin soiton aikana useimmat israelilaiset seisovat hiljaa osoittaen n\xc3\xa4in kunnioitustaan. Virallinen p\xc3\xa4iv\xc3\xa4n aloittava seremonia tapahtuu L\xc3\xa4nsimuurilla, ja Israelin lippu lasketaan puolitankoon._NEWLINE_Seuraavana aamuna kello 11 sireeni\xc3\xa4 soitetaan j\xc3\xa4lleen, t\xc3\xa4ll\xc3\xa4 kertaa kaksi minuuttia, ja kaikki liikenne pys\xc3\xa4htyy hetkeksi. P\xc3\xa4iv\xc3\xa4n aikana ihmiset osallistuvat muistoseremonioihin ja k\xc3\xa4yv\xc3\xa4t hautausmailla. Illalla seitsem\xc3\xa4n ja kahdeksan v\xc3\xa4lill\xc3\xa4 Israelin itsen\xc3\xa4isyysp\xc3\xa4iv\xc3\xa4n aloittaa virallinen seremonia Herzl-kukkulalla. Lippu nostetaan j\xc3\xa4lleen yl\xc3\xb6s puolitangosta ja tunnelma vaihtuu surullisesta riemukkaaksi._NEWLINE_Israelin valtion ensimm\xc3\xa4isin\xc3\xa4 elinvuosina kaatuneiden muistop\xc3\xa4iv\xc3\xa4n p\xc3\xa4iv\xc3\xa4m\xc3\xa4\xc3\xa4r\xc3\xa4st\xc3\xa4 ei p\xc3\xa4\xc3\xa4sty sopuun, joten sit\xc3\xa4 vietettiin aluksi yhdess\xc3\xa4 Israelin itsen\xc3\xa4isyysp\xc3\xa4iv\xc3\xa4n kanssa. Juhlien viett\xc3\xa4minen samana p\xc3\xa4iv\xc3\xa4n\xc3\xa4 osoittautui hankalaksi, joten Jom Hazikaron siirrettiin p\xc3\xa4iv\xc3\xa4\xc3\xa4 aikaisemmaksi vuonna 1951. J\xc3\xa4rjestely vahvistettiin lailla vuonna 1963. Kaatuneiden muistop\xc3\xa4iv\xc3\xa4n viett\xc3\xa4minen juuri ennen itsen\xc3\xa4isyysp\xc3\xa4iv\xc3\xa4\xc3\xa4 muistuttaa kansalaisia itsen\xc3\xa4isyyden hinnasta. P\xc3\xa4iv\xc3\xa4 on israelilaisille t\xc3\xa4rke\xc3\xa4, koska hyvin suuri osa heist\xc3\xa4 on palvellut maan puolustusvoimissa ja koska monien l\xc3\xa4hiomaisia kaatui itsen\xc3\xa4istymissodissa."